એને યાદ આવ્યુ. આ સોંગ મલ્હારનું પ્રિય સોંગ હતું. મુંબઈમાં એના હાથમાં હાથ નાંખીને ફરતી વખતે એ હંમેશાં આ સોંગ ગણગણ્યા કરતો હતો. એના મોબાઈલના ઈયર ફોનમાં હંમેશાં એ આ જ સોંગ સાંભળ્યા કરતો. એ એને કહેતોયે ખરો, ‘ગુલાલ, આપણી વચ્ચે થયેલો સંબંધ પણ એક સોદો જ છે. પ્રેમનો સોદો. જેમાં સ્વાર્થને સ્થાન નથી અને લાગણી છલોછલ છે. આ સોદો છે એકના સપના અને બીજાના અરમાનો લઈને ઊડવાનો સોદો, એકની પાંખો અને બીજાની આંખો લઈને ઇશ્કના આકાશમાં વિહરવાનો સોદો.